ΓΡΑΠΤΗ ΕΡΩΤΗΣΗ E-2521/96 υποβολή: Fernand Herman (PPE) προς την Επιτροπή (25 Σεπτεμβρίου 1996)

Θέμα: Συμβουλευτική επιτροπή για τις δημόσιες συμβάσεις

Η συμβουλευτική επιτροπή για τις δημόσιες συμβάσεις που συστάθηκε βάσει της απόφασης της 26ης Ιουλίου 1971, αντικαταστάθηκε στις 26 Μαΐου 1987 από συμβουλευτική επιτροπή για το άνοιγμα των κρατικών προμηθειών (CCO), η οποία αποτελείται από 25 μέλη που δεν είναι κυβερνητικοί εμπειρογνώμονες.

Οι υπηρεσίες που προσφέρονται από την CCO προς τη ΓΔ ΙΙΙ και την ΓΔ ΧV είναι αναμφισβήτητες και ιδιαίτερα χρήσιμες σε αυτή τη χρονική περίοδο που οι παραβάσεις της ευρωπαϊκής νομοθεσίας πολλαπλασιάζονται και που επιβάλλεται επειγόντως η αναθεώρηση των ισχυουσών διατάξεων για την ενσωμάτωση της Συμφωνίας του Μαρακές της 15ης Απριλίου 1994, καθώς και του Υπομνήματος Φιλικών Σχέσεων με τις ΗΠΑ.

Η CCO δεν έχει συγκληθεί από το Μάρτιο 1995.

Μπορεί η Επιτροπή να αιτιολογήσει την εν λόγω απότομη επίδειξη αδιαφορίας;

Απάντηση του κ. Monti εξ ονόματος της Επιτροπής (15 Νοεμβρίου 1996)

Η Επιτροπή συμμερίζεται του αξιότιμου μέλους όσον αφορά τις γνωμοδοτήσεις που εκδίδονται από τη Συμβουλευτική Επιτροπή για το άνοιγμα των δημοσίων συμβάσεων (CCO), κατά τη διάρκεια των οκτώ ετών της ύπαρξής της, χαρακτηρίζοντας εξαιρετικά χρήσιμες για την εκτίμηση των οικονομικών, τεχνικών, νομικών και κοινωνικών συνθηκών που ισχύουν στις δημόσιες συμβάσεις. Εξάλλου, για τους λόγους αυτούς η Επιτροπή δέχτηκε τη γνωμοδότησή της, της 7ης Δεκεμβρίου 1994, σχετικά με τα σχέδια προτάσεων οδηγιών, που κατέστησαν απαραίτητα λόγω της συμφωνίας για τις δημόσιες συμβάσεις που συνάφθηκε στο Μαρακές στις 15 Απριλίου 1994.

Επειδή τα μέλη της CCO διορίστηκαν για περίοδο δύο ετών, η τελευταία εντολή τους έληγε τον Οκτώβριο του 1995. Η Επιτροπή θέλησε να διασφαλίσει ότι η σύνθεση των μελών της CCO αντιστοιχεί στο είδος των θεμάτων που δύνανται να υποβληθούν για διαβούλευση στην εν λόγω επιτροπή. Πράγματι, η CCO με την ισχύουσα σύνθεσή της, ανταποκρίνεται στις ανάγκες της Επιτροπής κατά την ουσιαστικά νομοθετική φάση της κοινοτικής πολιτικής στον τομέα των δημοσίων συμβάσεων. Όταν θεσπισθεί το νομοθετικό πλαίσιο, η βασική δραστηριότητα στον τομέα αυτό θα συνίσταται στο εξής στο να διασφαλισθεί ότι το εν λόγω νομοθετικό πλαίσιο θα μεταφερθεί, οι υποχρεώσεις που απορρέουν θα εφαρμοσθούν σωστά και θα παράγει ουσιαστικά οικονομικά αποτελέσματα.

Στη γνώμη που δημοσιεύθηκε στην Επίσημη Εφημερίδα ((ΕΕ C 336, 14.12.1995. )), η Επιτροπή κάλεσε όλους όσους έχουν αυτού του είδους τα προσόντα να θέσουν υποψηφιότητα για την ανανέωση της CCO.

Αυτή τη στιγμή η Επιτροπή εξετάζει τις υποψηφιότητες που υποβλήθηκαν αυτόματα ή προσδιορίστηκαν από άλλες πηγές, ενόψει της θέσπισης ενός νέου καταλόγου μελών, η επαγγελματική εμπειρία των οποίων θα αντιστοιχεί στις ανάγκες τις οποίες προβλέπει η Επιτροπή για τα δύο προσεχή έτη.

Εξάλλου, η προσοχή του αξιότιμου μέλους στρέφεται στο γεγονός ότι η Συμβουλευτική Επιτροπή για τις δημόσιες συμβάσεις, που θεσπίστηκε με την απόφαση 71/306/ΕΟΚ ((ΕΕ L 185, 16.8.1971. )) και η Συμβουλευτική Επιτροπή των αγορών τηλεπικοινωνιών, που αναφέρεται στο άρθρο 44 της οδηγίας 93/38/ΕΟΚ ((ΕΕ L 199, 9.8.1993. )), συνεχίζουν να επικουρούν την Επιτροπή. Η πρώτη συνεδριάζει σε τακτική βάση ενώ προβλέπεται, στο πλαίσιο της προοπτικής για την ανάπτυξη των συνθηκών του ανταγωνισμού στην εν λόγω αγορά καθώς και την εφαρμογή του κανονιστικού πλαισίου που στοχεύει στην ελευθέρωση του τομέα, η σύγκλιση της δεύτερης.